Nii nagu muudel spordialadel, on ka autospordis erinevad fännitooted ja kollektsiooniobjektid alati olnud suur äri. Paljud autospordifännid pole sugugi rahul vaid traditsiooniliste t-särkide, automudelite või mütsidega. Suurimate kollektsionääride lemmikud on nii sõiduvarustus, mida on kasutanud tuntud inimesed, kui ka autoosad.
Ebay veebis toimunud oksjonil oli müügis legendaarse B-grupi Lancia Delta S4 ralliauto parempoolne poritiib. See oli auto, millega Henri Toivonen sõitis 1985. aastal Suurbritannia autoralli maailmameistrivõistlustel,mille ta ka võitis. Ühtlasi oli tegu ka Lancia Delta S4 esimese autoralli MM-etapiga. Toivonen võitis võistluse 56 sekundiga meeskonnakaaslase Markku Aleni ees.
Müügil olnud detail:
Müügiteates seisis, et Suurbritannias 1985. aasta autoralli maailmameistrivõistluste kiiruskatselt saadud detail on säilinud 35 aastat puutumatuna ning selle pinnal on endiselt algne mustus. Lisaks on peal nii Toivoneni kui ka kaardilugeja Neil Wilsoni nimekleebised ning Team Finlandia logo. Kokku tehti oksjonil 32 pakkumist ja võidupakkumine oli 10 800 naela, umbes siis 12 130 eurot. Lõppenud oksjonit saab vaadata SIIT!
Toivoneni auto sellel samal rallil:
Suurbritannia MM-rallil sõideti 35 aastat tagasi 65 kiiruskatset, mille kogupikkus oli veidi üle 876 kilomeetri. Toivoneni ja Wilsoni võistlusaeg oli kokku veidi üle üheksa ja poole tunni. Kui võtta võrdluseks 2019. aasta Suurbritannia autoralli maailmameistrivõistlused, kus sõideti 305 katsekilommetrit, oli võitja Ott Tänaku katsel veedetud aeg kokkuvõttes veidi üle kolme tunni.
Oma karjääris osales Toivonen 40. autoralli maailmameistrivõistluste etapil, millest võitis kolm ja kokku üheksa auhinnalist kohta. Sama autot, millega Toivonen 1985. aastal Briti MM-ralli võitis, nähti 2016. aasta suvel ka Soome autoralli MM-sarjas Harju kiiruskatsel, kui selle roolis oli Henri vend.
Henri Toivoneni surmast möödub tänavu mais 35 aastat. Toivonen suri koos oma kaardilugeja Sergio Crestoniga 2. mail 1986 Korsikal toimunud õnnetuses.